মুম্বই সন্ত্রাসের সঙ্গে তাঁর যোগাযোগ পারলে প্রমাণ করুক ভারত! চ্যালেঞ্জ ছুড়লেন ‘জামাত-উদ-দাওয়া’র (জেইউডি) প্রধান হাফিজ মহম্মদ সঈদ। জঙ্গিগোষ্ঠী লস্কর-ই-তইবার অন্যতম এই প্রতিষ্ঠাতার দাবি, ২৬/১১ সন্ত্রাসে তাঁর জড়িত থাকার প্রমাণ ভারত কোনওদিনও দিতে পারবে না।
বিদেশমন্ত্রী সুষমা স্বরাজের সাম্প্রতিক সফরে পাকিস্তান সরকারের তরফে তাঁকে আশ্বাস দেওয়া হয়েছিল, মুম্বইয়ের হামলা নিয়ে সেখানকার আদালতে বিচারাধীন মামলার দ্রুত নিষ্পত্তি করা হবে। হাফিজ তাঁর টুইটার হ্যান্ডলে এক ভিডিও বার্তায় সুষমাকেই হুঁশিয়ারি দিয়ে বলেন, ‘‘আমাদের সরকার মুখে কুলুপ এঁটে রয়েছে। তাই আমিই সুষমার প্রশ্নের জবাব দিচ্ছি। সাত বছর ধরে চেষ্টা করেও ওঁরা (ভারত) প্রমাণ করতে পারেনি, মুম্বই হামলায় কারা যুক্ত। কোনওদিন তা পারবেও না।’’ ১৯৭১-এ ভারত-পাক যুদ্ধকে ‘ভারতীয় সন্ত্রাস’ আখ্যা দিয়ে হাফিজের দাবি, ওই ‘সন্ত্রাসে ভারতের জড়িত’ থাকার বিষয়টি মোদী (প্রধানমন্ত্রী নরেন্দ্র মোদী) নাকি স্বীকার করে নিয়েছেন!
ঘটনাচক্রে, সুষমার সফর নিয়ে আলোচনা করতে আজ নয়াদিল্লির পাক হাইকমিশনার আব্দুল বাসিতের সঙ্গে দেখা করেছেন হুরিয়ত কনফারেন্সের দুই নেতা পির সইফুল্লা এবং আলতাফ আহমেদ শাহ। প্রায় দেড় ঘণ্টা ধরে তাঁদের বৈঠক হয়। পাক হাইকমিশনারের সঙ্গে হুরিয়তের বৈঠকের প্রতিবাদেই এর আগে বিদেশসচিবদের বৈঠক বাতিল করেছিল নয়াদিল্লি।  
এদিকে, তাঁর পাক-সফর নিয়ে সংসদের দুই কক্ষেই আজ বিবৃতি দেন সুষমা। রাজ্যসভায় বিরোধীদের বিক্ষোভের মধ্যেই তিনি জানান, বিশ্বাসের উপর ভিত্তি করে ভারত-পাকিস্তান শান্তি আলোচনা ফের শুরু হচ্ছে। কোনও ঘটনা (জঙ্গি হামলা) তা ব্যাহত করতে পারবে না। নিম্নকক্ষে বিভিন্ন দলের সাংসদের প্রশ্নের উত্তরও দেন বিদেশমন্ত্রী। তৃণমূল সাংসদ সৌগত রায় জানতে চান, নিয়ন্ত্রণরেখায় পাক সেনাবাহিনীর সংঘর্ষবিরতি, জঙ্গি অনুপ্রবেশ অব্যাহত রয়েছে। তা সত্ত্বেও সরকার কেন আলোচনা চাইছে? পাক সফর নিয়ে সংসদে দেরিতে বিবৃতি দেওয়ার অভিযোগে বিদেশমন্ত্রীর সমালোচনা করেন তিনি। তবে পাকিস্তানে আন্তর্জাতিক সম্মেলনে দেশের মর্যাদা অক্ষুণ্ণ রাখায় সুষমার প্রশংসা করেন আরেক তৃণমূল সাংসদ সুগত বসু।